Anne-Marie Meldgaard (S), 2003-02-28:
Det kan jeg kun bekræfte, og jeg synes faktisk, jeg prøvede
at understrege i min ordførertale, at jeg ønskede, at den udtalelse i Radioavisen kunne komme som en officiel henvendelse fra FN's Højkommissariat, så vi havde et reelt grundlag
Jeg anfægter ikke fru Birthe Rønn Hornbechs udtalelser om det svenske kontor, men ønsker kun, at den meddelelse, der er kommet, kommer ad officielle kanaler.
Forslaget om at stoppe hjemsendelserne af afviste irakiske asylansøgere, så længe der er en overhængende krigstrussel i Irak, er selvfølgelig sympatisk, og jeg håber da meget, at den udtalelse fra FN's Højkommissariat, der var i Radioavisen her til middag, kommer frem som et officielt papir, så regeringen har en mulighed for at agere herefter og efterleve det, der appelleres om: at sætte behandlingen af asylsager i bero og stoppe behandlingen af sager om udsendelse af irakere.
Det kan man jo håbe, for så vil dette forslag sådan set være rimelig overflødigt.
I bund og grund er Socialdemokraterne sådan set på linje med forslagsstillerne, hvad angår indholdet af forslaget.
Det er også os meget magtpåliggende, at udvisningerne ikke effektueres, så længe der er krigstrusler eller krig hærger i Irak, og vi ønsker heller ikke at ændre de irakiske asylansøgeres status som formelt udviste. Der er imidlertid ikke hjemsendt irakere mod deres vilje de sidste mange måneder.
Af den grund har forslaget heller ikke den akutte karakter, som man kan få indtryk af, når man følger udviklingen i Irak gennem de daglige nyheder, og derfor mener vi faktisk ikke, at løsningen er en særlov for irakiske asylansøgere, men en mere vidtgående ændring af udlændingeloven, som skal sikre, at hjemsendelsen til en krigszone ikke finder sted mod asylansøgernes vilje, så længe der er krigstrusler eller krig i området.
Forslagsstillerne vil desuden dispensere fra 18-måneders-reglen, dvs. reglen om, at man først får midlertidig opholdstilladelse efter 18 passive måneder i et asylcenter, hvis en hjemsendelse har vist sig at være umulig, og først derved opnår retten til at aktiveres.
Overordnet er det Socialdemokraternes holdning, at alle asylansøgere skal have en aktiv tilværelse i asylcentrene, men indtil lovgivningen og praksis er ændret, er vi enige med forslagsstillerne i, at irakerne ikke skal passiviseres yderligere.
Vi ønsker, at irakerne skal deltage i samfundet og om muligt forsørge sig selv i den tid, der går, til de kan sendes hjem, men Socialdemokraterne ønsker til gengæld fuldstændig sikkerhed for, at irakernes status som udsendte ikke ændres, og at den midlertidige opholdstilladelse ikke bliver gjort permanent.
Hvis verdenssamfundet bliver nødt til at gå i krig mod Saddam Husseins styre, har vi også en pligt til efterfølgende at være med til at genopbygge Irak.
Det kommer til at kræve enorm styrke og indsats, og et af midlerne er selvfølgelig at repatriere afviste irakiske asylansøgere, som har været i opposition til styret, og som har fået respekt for demokrati og demokratiets værdier gennem deres ophold her i Danmark.
Socialdemokraterne er altså positivt indstillet over for indholdet af forslaget.
Men vi ville være utrolig kede af det, hvis det skulle munde ud i en særlov,
og vi ønsker derfor, at SF's forslag eventuelt indarbejdes i et ændringsforslag til udlændingeloven.